**Zmluva o poskytovaní služieb**

„Informačná a kybernetická bezpečnosť - zavedenie bezpečnostných opatrení a postupov II.“

uzatvorená podľa § 269 ods. 2 a nasl. zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) a podľa zákona č. 343/2015 Z. z. o verejnom obstarávaní a o zmene  
a doplnení niektorých zákonov (ďalej len „zákon o verejnom obstarávaní“) medzi zmluvnými stranami:

Objednávateľ:

Názov: Pôdohospodárska platobná agentúra

IČO: 30 794 323

Sídlo: Hraničná ul. č. 12, 815 26 Bratislava

Štatutárny orgán: Ing. Jaroslav Jánoš, generálny riaditeľ

Internetová adresa

organizácie (URL): [www.apa.sk](http://www.apa.sk)

(ďalej tiež ako „Objednávateľ“)

a

Dodávateľ:

Názov:

IČO:

Sídlo:

Štatutárny orgán:

Bankové spojenie:

Zapísaný v Obchodnom registri Okresného súdu....

(ďalej len „Dodávateľ“)

(Dodávateľ a Objednávateľ spolu ďalej tiež ako „zmluvné strany“).

**Článok I.**

**PREDMET ZMLUVY**

1. Predmetom zmluvy je záväzok Dodávateľa za podmienok dohodnutých v tejto zmluve zabezpečiť pre Objednávateľa organizáciu správy informačných technológií, ich bezpečnostných opatrení, postupov  
   a mechanizmov, a to v nasledovnom rozsahu:
   1. vypracovanie a aktualizácia riadiacej, prevádzkovej dokumentácie a návrh a realizáciu opatrení pre potreby Objednávateľa v súlade s legislatívou v oblasti kybernetickej bezpečnosti, a to:
      1. zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov (ďalej len „Zákon o ITVS“),
      2. zákon č. 69/2018 o kybernetickej bezpečnosti a o zmene a doplnení niektorých zákonov (ďalej len „Zákon o KB“) a nadväzujúcich vyhlášok Národného bezpečnostného úradu, najmä vyhlášky č. 362/2018, ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení (ďalej len „Vyhláška“);
   2. vykonanie analýzy rizík kybernetickej bezpečnosti a návrh na riadenie rizík,
   3. plánovanie kontinuity činnosti, vypracovanie návrhu Stratégie kontinuity a vytvorenie plánov kontinuity,
   4. identifikácia parametrov potrebných pre výber budúcich dodávateľov technológie alebo služieb v oblasti informačnej a kybernetickej bezpečnosti,
   5. zaškolenie a podpora pri implementácií navrhnutých riešení informačnej bezpečnosti a udržiavaní súladu s legislatívou v oblasti kybernetickej bezpečnosti,

(ďalej spolu len ako „predmet plnenia“, „plnenie“ alebo „predmet zmluvy“)

pričom podrobný opis predmetu plnenia Dodávateľom je upravený v Prílohe č. 1 – Opis predmetu zákazy, ktorá tvorí neoddeliteľnú súčasť tejto zmluvy.

1. Každý jednotlivý výstup plnenia uvedený pod písm. a. až c. ods. 1 tohto článku bude vypracovaný  
   v slovenskom jazyku v písomnej a súčasne elektronickej forme, a to v 2 rovnopisoch v papierovej (listinnej) forme a 1 x na vhodne zvolenom elektronickom médiu.
2. Výstupy uvedené pod písm. d. a e. ods. 1 tohto článku budú odsúhlasené podpísaním preberacieho protokolu oboma zmluvnými stranami, a to buď po skončení príslušného kalendárneho mesiaca (písm. d.) alebo po vykonaní príslušného plnenia (písm. e.).
3. Po vypracovaní a odovzdaní všetkých výstupov plnení (písm. a až písm. e.) bude vyhotovený záverečný preberací protokol.
4. Dodávateľ sa zaväzuje, že za podmienok dohodnutých v tejto zmluve Objednávateľovi dodá predmet zmluvy uvedený v ods. 1 tohto článku a Objednávateľ sa Dodávateľovi zaväzuje zaplatiť zmluvnú cenu uvedenú  
   v čl. III ods. 3. tejto zmluvy a v Prílohe č. 2 – Návrh na plnenie kritérií, ktorá tvorí neoddeliteľnú súčasť tejto zmluvy.
5. Miesto plnenia zmluvy: Pôdohospodárska platobná agentúra, Hraničná ul. č. 12, 815 26 Bratislava.

**Článok II.**

**Dodacie podmienky, termín, miesto**

1. Dodávateľ sa zaväzuje poskytnúť Objednávateľovi predmet zmluvy špecifikovaný v čl. I tejto zmluvy  
   v termíne do 120 dní odo dňa nadobudnutia účinnosti tejto zmluvy.
2. Dodávateľ splní zmluvný záväzok, tvoriaci predmet zmluvy, riadnym vypracovaním dokumentácie, poskytnutím plnení v zmysle čl. I tejto zmluvy v kvalite požadovanej Objednávateľom a jej odovzdaním Objednávateľovi. Splnenie predmetu zmluvy a jeho odovzdanie ako celku Objednávateľovi, potvrdí Objednávateľ v záverečnom preberacom protokole svojim podpisom.
3. Dodávateľ je povinný predmet zmluvy definovaný v čl. I zmluvy Objednávateľovi dodať v mieste plnenia zmluvy.
4. Zodpovedným zástupcom Objednávateľa na prevzatie predmetu zmluvy a na podpísanie preberacích protokolov (vrátane záverečného preberacieho protokolu) je ........................... . Zodpovedným zástupcom Dodávateľa na odovzdanie predmetu zmluvy a na podpísanie preberacích protokolov (vrátane záverečného preberacieho protokolu) je .................................. .
5. Záverečný preberací protokol sa vyhotoví v troch origináloch, pričom jeden z nich bude tvoriť prílohu faktúry (daňového dokladu).
6. Ak Dodávateľ nedodá Objednávateľovi služby podľa tejto zmluvy v požadovanej kvalite a rozsahu, takéto konanie sa považuje za podstatné porušenie zmluvných podmienok a zakladá právo Objednávateľa odstúpiť od zmluvy.
7. Dodávateľ nebude v omeškaní, ak jeho záväzok na poskytnutie služieb nemohol byť riadne a včas splnený  
   z dôvodu, že Objednávateľ mu neposkytol z akéhokoľvek dôvodu riadne a včas požadovanú súčinnosť.
8. Objednávateľ si vyhradzuje právo odmietnuť prevziať predmet zmluvy, ak tento svojimi vlastnosťami, resp. kvalitou alebo špecifikáciou nezodpovedá požadovanému predmetu zmluvy a jeho podrobným špecifikáciám deklarovanými Dodávateľom pri podpise tejto zmluvy alebo predmet zmluvy je vykonaný v rozpore so všeobecne záväznými právnymi predpismi a technickými normami.

**Článok III.**

**Zmluvná cena, platobné podmienky**

**a prevod vlastníckeho práva k predmetu zmluvy**

1. Zmluvné strany sa dohodli na cene za poskytnuté plnenie predmetu zmluvy v zmysle § 3 zákona  
   č. 18/1996 Z. z. o cenách v znení neskorších predpisov, vyhlášky MF č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov.
2. Cena za plnenie tejto zmluvy je uvedená v ods. 3 tohto článku a v Prílohe č. 2 tejto zmluvy a bude zo strany Dodávateľa fakturovaná po prevzatí predmetu zmluvy ako celku, t. j. po podpísaní Záverečného preberacieho protokolu oboma zmluvnými stranami.
3. Zmluvné strany sa dohodli na celkovej cene za predmet zmluvy vo výške:  
    Cena bez DPH: .................... EUR

DPH 20%: .................... EUR

**Cena s DPH**: .................... **EUR**

1. Cena predmetu zmluvy je maximálna a nie je možné ju zvyšovať.
2. Objednávateľ uhradí Dodávateľovi zmluvnú cenu po riadnom dodaní predmetu zmluvy zo strany Dodávateľa v zmysle Článku II. tejto zmluvy formou bezhotovostného platobného styku, bez poskytnutia preddavku. Zmluvná cena bude Objednávateľom uhradená na základe predloženej faktúry vystavenej Dodávateľom s lehotou splatnosti 30 kalendárnych dní odo dňa jej riadneho doručenia Objednávateľovi. Faktúra musí obsahovo spĺňať všetky náležitosti daňového dokladu podľa všeobecne záväzných právnych predpisov a musia byť k nej priložené všetky prílohy požadované Objednávateľom v zmysle tejto zmluvy. V prípade, že faktúra nebude obsahovať zákonom predpísané náležitosti alebo bude obsahovať chybné údaje alebo nebudú k nej priložené požadované prílohy, je Objednávateľ oprávnený vrátiť ju Dodávateľovi na doplnenie alebo opravu. V takomto prípade sa preruší plynutie lehoty splatnosti faktúry a plynutie lehoty pokračuje dňom nasledujúcim po dni doručenia opravenej alebo doplnenej faktúry Objednávateľovi.
3. Objednávateľ uhradí Dodávateľovi zmluvnú cenu na bankový účet Dodávateľa uvedený v záhlaví tejto zmluvy.
4. K všetkým dokumentom dodaným Dodávateľom Objednávateľovi na základe tejto zmluvy alebo  
   v súvislosti s ňou, a to najmä k požadovaným výstupom z plnenia predmetu zmluvy udeľuje Dodávateľ Objednávateľovi súhlas na používanie (ďalej len „licencia“) týchto dokumentov, a to za týchto podmienok:
   * Dodávateľ udeľuje Objednávateľovi licenciu na vyhotovenie rozmnoženín týchto dokumentov,
   * Dodávateľ udeľuje Objednávateľovi licenciu na spracovanie, úpravu, modifikáciu, zaradenie do iných dokumentov, verejné vystavenie dokumentov, alebo použitie v rámci verejného obstarávania (originálov, aj rozmnoženín),
   * Dodávateľ udeľuje licenciu Objednávateľovi na celú dobu trvania autorskoprávnej ochrany k danému predmetu ochrany,
   * Dodávateľ udeľuje licenciu Objednávateľovi odplatne, pričom odmena za poskytnutie licencie je už zahrnutá v cene podľa článku III. ods. 3 tejto zmluvy.

**Článok IV.**

**PRÁVA A POVINNOSTI ZMLUVNÝCH STRÁN**

1. Dodávateľ je povinný plniť túto zmluvu prostredníctvom vhodného a odborne vyškoleného personálu. Objednávateľ má právo v odôvodnených prípadoch jednotlivých členov personálu Dodávateľa odmietnuť.
2. Dodávateľ sa zaväzuje zachovať mlčanlivosť o skutočnostiach, ktoré sa dozvedel pri plnení predmetu zmluvy a zároveň sa zaväzuje pri podpise tejto zmluvy podpísať dohodu o mlčanlivosti, ktorá tvorí Prílohu č. 5 tejto zmluvy.
3. Objednávateľ je povinný poskytnúť Dodávateľovi súčinnosť, nevyhnutne potrebnú na splnenie predmetu tejto zmluvy, najmä umožniť Dodávateľovi primeraný prístup k potrebným informáciám.
4. Zmluvné strany sa dohodli, že ak jedna zo zmluvných strán bude mať vedomosť o akejkoľvek skutočnosti alebo okolnosti, ktorá by mohla mať priamo alebo nepriamo vplyv na plnenie predmetu zmluvy, je táto zmluvná strana povinná bez zbytočného odkladu o tejto skutočnosti alebo okolnosti informovať druhú zmluvnú stranu.
5. Všetky Plnenia je Dodávateľ povinný realizovať v prospech Objednávateľa riadne, prostredníctvom Expertov, včas a v súlade s ustanoveniami tejto zmluvy. Zoznam expertov tvorí Prílohu č. 4 tejto zmluvy.
6. V prípade, ak nastane situácia, že bude potrebné nahradiť Experta uvedeného v Prílohe č. 4 tejto zmluvy, nový Expert musí spĺňať minimálne rovnaké kvalitatívne predpoklady ako boli kvalitatívne predpoklady pôvodného Experta, čo Dodávateľ preukáže predložením dokladov v rozsahu uvedenom vo Výzve na predkladanie ponúk. Každú výmenu Experta musí Objednávateľ písomne schváliť bez nutnosti uzatvárania dodatku k tejto zmluve.

**Článok V.**

**Zodpovednosť za vady, zmluvná pokuta**

1. Vadou sa pre účely tejto zmluvy rozumie vykonanie plnenia predmetu zmluvy odchylne od požiadaviek Objednávateľa, špecifikovaných v tejto zmluve, Prílohe č. 1 a v dokumentoch tvoriacich súčasť tejto zmluvy ako aj v rozpore so všeobecne záväznými právnymi predpismi a technickými normami .
2. Dodávateľ zodpovedá za bezchybné vykonávanie plnenia, ku ktorému sa touto zmluvou zaviazal, ako aj za to, že plnenie predmetu zmluvy bude v súlade so všeobecne záväznými právnymi predpismi  
   a technickými normami.
3. Spôsob reklamácie vád dodávky predmetu plnenia bude prebiehať najmä telefonicky a písomne prostredníctvom elektronickej pošty. Dodávateľ uvedie kontakty (meno, e-mailová adresa, tel. kontakt) pre nahlasovania vád, pričom ich je povinný udržiavať aktuálne počas doby trvania zmluvy. Dodávateľ je povinný odstrániť vadu v najkratšom možnom termíne, najneskôr do 5 pracovných dní odo dňa oznámenia vady Objednávateľom. Ak Dodávateľ neodstráni vadu najneskôr do 5 pracovných dní odo dňa jej oznámenia, vzniká Objednávateľovi právo na uloženie zmluvnej pokuty vo výške 500,- EUR.
4. Ak je Dodávateľ v omeškaní s plnením predmetu zmluvy, má Objednávateľ' právo uplatniť voči nemu zmluvnú pokutu vo výške 0,2 % z celkovej ceny za dodanie predmetu zmluvy, a to za každý deň omeškania.
5. Rozhodnutie požadovať zaplatenie zmluvnej pokuty oznámi oprávnená strana povinnej strane písomnou výzvou.
6. Uhradením zmluvnej pokuty nezaniká nárok zmluvných strán na náhradu škody. Zodpovednosť za škodu  
   a povinnosť na náhradu škody spôsobenú druhej zmluvnej strane sa bude riadiť a spravovať príslušnými ustanoveniami Obchodného zákonníka.
7. Dodávateľ sa zaväzuje, že bude s Objednávateľom bez zbytočného odkladu rokovať o všetkých otázkach, ktoré by mohli negatívne ovplyvniť proces dodania dohodnutého predmetu zmluvy, a že bude Objednávateľovi oznamovať všetky okolnosti, ktoré by mohli ohroziť plnenie zmluvy.

**Článok VI.**

**SUBDODÁVKY**

1. Ak má Dodávateľ v úmysle zadať Plnenie, ktoré je predmetom tejto zmluvy, subdodávateľom, môže tak urobiť iba s predchádzajúcim písomným súhlasom Objednávateľa, ktorý takýto súhlas bez závažného a opodstatneného dôvodu neodoprie. V prípade plnenia predmetu zmluvy subdodávateľom, zodpovedá Dodávateľ za takéto plnenie rovnako akoby zmluvu plnil sám.
2. V Prílohe č. 3 tejto zmluvy sú uvedené údaje o všetkých známych subdodávateľoch Dodávateľa, ktorí sú známi v čase uzatvorenia tejto zmluvy, a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.
3. Dodávateľ je oprávnený zmeniť subdodávateľa iba s predchádzajúcim písomným súhlasom Objednávateľa. Zhotoviteľ je pritom povinný oznámiť Objednávateľovi údaje podľa bodu 2 tohto článku zmluvy o novom subdodávateľovi. Dodávateľ je povinný Objednávateľovi oznámiť akúkoľvek zmenu údajov u subdodávateľov, uvedených v Prílohe č. 3 tejto Zmluvy, a to bezodkladne.
4. Dodávateľ zodpovedá za odbornú starostlivosť pri výbere subdodávateľa ako aj za výsledok činnosti/plnenia vykonanej/vykonaného na základe zmluvy o subdodávke.
5. Dodávateľ je povinný zabezpečiť, aby mal splnené povinnosti ohľadom zápisu do registra partnerov verejného sektora vo vzťahu k subdodávateľom Dodávateľ v zmysle zákona č. 315/2016 Z.z. o registri partnerov verejného sektora.

**Článok VII.**

**UKONČENIE ZMLUVY**

1. Táto zmluva sa uzatvára na dobu určitú, t. j. do riadneho a úplného dodania predmetu zmluvy Dodávateľom Objednávateľovi a nadobúda platnosť dňom podpísania oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv v súlade s § 47a zákona č. 40/1964 Zb. Občiansky zákonník v znení neskorších predpisov.
2. Zmluvu je možné ukončiť písomnou dohodou zmluvných strán, písomným odstúpením od zmluvy niektorou zmluvnou stranou alebo písomnou výpoveďou Objednávateľa.
3. V prípade zániku zmluvy dohodou zmluvných strán, táto zaniká dňom uvedeným v tejto dohode. V dohode sa upravia aj vzájomné nároky zmluvných strán vzniknuté z plnenia zmluvných povinností alebo z ich porušenia ku dňu zániku zmluvy dohodou.
4. V prípade písomnej výpovede Objednávateľom, zmluva zanikne uplynutím jednomesačnej výpovednej lehoty, ktorá začne plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená Dodávateľovi a ukončí sa posledným dňom nasledujúceho kalendárneho mesiaca.
5. Ak Dodávateľ koná v rozpore s touto zmluvou, súťažnými podkladmi, právnymi predpismi a na písomnú výzvu Objednávateľa toto konanie a jeho následky v určitej lehote neodstráni, je Objednávateľ oprávnený od zmluvy odstúpiť, pričom nastávajú účinky odstúpenia od zmluvy v zmysle § 349 a § 351 Obchodného zákonníka. Predchádzajúca písomná výzva Objednávateľa nie je potrebná v prípade odstúpenia od zmluvy zo strany Objednávateľa podľa bodu 5 tohto článku.
6. Odstúpenie od zmluvy musí mať písomnú formu a musí byť druhej zmluvnej strane doručené. Účinky odstúpenia nastávajú dňom doručenia odstúpenia druhej zmluvnej strane.
7. Za deň doručenia sa považuje deň prevzatia písomnosti. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti.
8. V prípade, ak si adresát neprevezme písomnosť v úložnej lehote na pošte, za deň doručenia sa považuje posledný deň úložnej doby na pošte. V prípade, ak sa písomnosť vráti odosielateľovi s označením pošty adresát neznámy alebo adresát sa odsťahoval alebo s inou poznámkou podobného významu, za deň doručenia sa považuje deň vrátenia zásielky odosielateľovi.
9. Zánikom tejto zmluvy nezaniká zodpovednosť Dodávateľa za vady predmetu zmluvy, ako ani za prípadnú škodu spôsobenú Objednávateľovi.

**Článok VIII.**

**Záverečné ustanovenie**

1. Zmluva sa vyhotovuje v piatich rovnopisoch, z ktorých každá má platnosť originálu. Po podpísaní Dodávateľ dostane 2 vyhotovenia a Objednávateľ 3 vyhotovenia..
2. Zmena tejto zmluvy je možná len písomnou dohodou oboch zmluvných strán vo forme riadne očíslovaných písomných dodatkov.
3. Zmluvné strany berú na vedomie, že táto zmluva podlieha povinnému zverejneniu v zmysle ustanovenia § Sa ods. 1 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov a ustanovení zákona č. 546/2010 Z. z. ktorým sa dopĺňa zákon  
   č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony.
4. Dodávateľ urobí všetky potrebné opatrenia na to, aby v súvislosti s plnením predmetu zmluvy na pracovisku Objednávateľa alebo na mieste plnenia zmluvy zaistil bezpečnosť svojich zamestnancov (iných osôb) ako i bezpečnosť zamestnancov Objednávateľa.
5. Dodávateľ sa zaväzuje dodržiavať právne predpisy na zaistenie BOZP a PO; dodržiavať ostatné predpisy súvisiace so zásadami bezpečnej práce, zásadami ochrany zdravia pri práci a zásadami bezpečného správania na mieste plnenia zmluvy. V súvislosti s plnením zmluvy sa Dodávateľ zaväzuje náležite inštalovať, používať a udržiavať bezpečnostné a ochranné zariadenia nevyhnutné pre ochranu fyzických osôb, s ktorými ho Objednávateľ alebo iný subjekt na mieste plnenia zmluvy vopred preukázateľne oboznámil. Ďalej sa Dodávateľ zaväzuje plniť predmet zmluvy iba zamestnancami a osobami konajúcimi v jeho mene, ktorým bol udelený súhlas na vstup do objektov súvisiacich s plnením zmluvy. Dodávateľ je povinný zabezpečiť pohyb svojich zamestnancov a ďalších osôb konajúcich v jeho mene len na pracoviskách a priestoroch súvisiacich s plnením predmetu tejto zmluvy.
6. Ak by niektoré z ustanovení tejto zmluvy bolo neplatné, alebo by sa takým stalo neskôr, nie je tým dotknutá platnosť ostatných jej ustanovení. V takom prípade zmluvné strany dohodnú náhradnú úpravu, ktorá najviac zodpovedá cieľu sledovanému neplatným ustanovením.
7. Právne vzťahy založené touto zmluvou, ak ich zmluva výslovne neupravuje, sa riadia príslušnými ustanoveniami Obchodného zákonníka a ostatnými platnými právnymi predpismi SR.
8. Zmluvné strany vyhlasujú, že si zmluvu prečítali, s jej obsahom sa riadne a podrobne oboznámili, pričom všetky ustanovenia zmluvy sú im zrozumiteľné a dostatočne určitým spôsobom vyjadrujú slobodnú  
   a vážnu vôľu zmluvných strán, ktorá nebola prejavená ani v tiesni ani za nápadne nevýhodných podmienok, a že sú oprávnení s predmetom zmluvy nakladať a ich spôsobilosť nie je ničím obmedzená, čo zmluvné strany nižšie potvrdzujú svojimi podpismi.
9. Záväznou a neoddeliteľnou súčasťou zmluvy vo forme príloh sú:

Príloha č. 1 Opis predmetu zákazky

Príloha č. 2 Návrh na plnenie kritérií

Príloha č. 3 Zoznam subdodávateľov

Príloha č. 4 Zoznam expertov

Príloha č. 5 Dohoda o mlčanlivosti

V Bratislave, dňa .....................

za Objednávateľa za Dodávateľa

......................................... .........................................

Ing. Jaroslav Jánoš meno

generálny riaditeľ funkcia

Opis predmetu zákazky

Návrh na plnenie kritérií

Zoznam subdodávateľov

Zoznam expertov

**Dohoda o mlčanlivosti**

uzatvorená podľa § 269 ods. 2 a § 271 zákona Č. 513/1991 Zb. Obchodný zákonník v platnom znení medzi zmluvnými stranami:

Poskytovateľ:

Názov: Pôdohospodárska platobná agentúra

IČO: 30 794 323

Sídlo: Hraničná ul. č. 12, 815 26 Bratislava

Štatutárny orgán: Ing. Jaroslav Jánoš, generálny riaditeľ

Internetová adresa

organizácie (URL): [www.apa.sk](http://www.apa.sk)

(ďalej len „Poskytovateľ“)

a

Príjemca:

Názov:

IČO:

Sídlo:

Štatutárny orgán:

Bankové spojenie:

(ďalej tiež ako „Príjemca“)

(ďalej spoločne len „účastníci“).

**Čl. I**

**Definície pojmov**

1. Dôverné informácie znamenajú všetky údaje, informácie, obchodné tajomstvo, know-how, analýzy, kompilácie, štúdie, správy, databázy, dokumenty, finančné, štatistické a osobné údaje, podnikateľské plány alebo iné materiály, poskytnuté ústne, písomne, vizuálne, poskytnutím prístupu k informáciám (napr. databázam) alebo akýmkoľvek iným spôsobom, týkajúce sa najmä plnenia, špecifikovaného v účele tejto dohody (ďalej len ako „Dôverné informácie“), pričom za dôverné informácie sa v zmysle tejto definície nebudú považovať:
   * 1. informácie, údaje alebo materiály, ktoré v čase ich poskytnutia sú, alebo sa po ich poskytnutí stanú verejne prístupným i inak ako v dôsledku poskytnutia, resp. zverejnenia zo strany Príjemcu alebo jeho zástupcov pri porušení ustanovení tejto dohody alebo iného záväzku mlčanlivosti; alebo
     2. i prípady, keď poskytnutie alebo sprístupnenie Dôverných informácií tretím osobám ukladá Príjemcovi zákon alebo iný všeobecne záväzný právny predpis. Príjemca je povinný ihneď ako sa o tom dozvie  
        a pred poskytnutím Dôvernej informácie písomne informovať Poskytovateľa o vzniku povinnosti poskytnúť Dôvernú informáciu na základe zákona a o spôsobe a rozsahu jej plnenia. Príjemca je povinný v takomto prípade zabezpečiť aby takéto poskytnutie informácií bolo vykonané výlučne  
        v nevyhnutnom a čo najmenšom rozsahu.
2. Informácie, údaje, dokumenty a listinné podklady poskytnuté, resp. sprístupnené si navzájom účastníkmi tejto dohody, u ktorých nebude jednoznačne zrejmé z ich povahy, či tvoria predmet ochrany dôverných informácií alebo obchodného tajomstva, musia byť pri poskytnutí, resp. sprístupnení zreteľne označené nápisom „obchodné tajomstvo“ alebo „dôverné“.

**Čl. II**

**Účel dohody**

Účelom tejto dohody je úprava podmienok, za ktorých budú Príjemcovi poskytnuté, resp. sprístupnené Dôverné informácie, pre potrebu získania aktuálnych informácií pre plnenie predmetu Zmluvy o poskytovaní služieb – „Informačná a kybernetická bezpečnosť - zavedenie bezpečnostných opatrení a postupov“ (ďalej len „Zmluva“).

**Čl. III**

**Predmet dohody**

1. Predmetom tejto dohody je zabezpečenie zachovania ochrany a mlčanlivosti o Dôverných informáciách poskytnutých, resp. sprístupnených Príjemcovi za účelom uvedeným v čl. II.
2. Príjemca je povinný zabezpečiť ochranu a utajenie Dôverných informácií poskytnutých, resp. sprístupnených Poskytovateľom, nepoužiť ich v rozpore s účelom, na ktorý boli poskytnuté, a neposkytnúť ani nesprístupniť ich žiadnej tretej strane, resp. osobe bez predchádzajúceho súhlasu Poskytovateľa. Pre účely tejto dohody sa účastníci dohodli na tom, že za tretie strany, resp. osoby, voči ktorým je Príjemca povinný zachovávať mlčanlivosť ohľadne dôverných informácií, sa nepovažuje žiadna osoba z členov štatutárnych orgánov Príjemcu, zamestnanci Príjemcu, resp. jeho Pridružených osôb, pracujúci na plneniach, vyplývajúcich z účelu tejto dohody, ako ani Príjemcom písomne splnomocnení odborní poradcovia. Pred poskytnutím Dôverných informácií týmto osobám sa však Príjemca zaväzuje uzatvoriť s týmito osobami písomný právny úkon, na základe ktorého bude takáto osoba zaviazaná zaobchádzať s poskytnutými Dôvernými informáciami v súlade s podmienkami, uvedenými v tejto dohode.
3. Príjemca sa zaväzuje, že počas platnosti tejto dohody odo dňa poskytnutia, resp. sprístupnenia akejkoľvek Dôvernej informácie:
4. bude zachovávať ochranu a mlčanlivosť poskytnutých, resp. sprístupnených dôverných informácií  
   a zaobchádzať s nimi ako s vlastnými dôvernými údajmi,
5. písomne oznámi Poskytovateľovi akékoľvek okolnosti, ktoré by mohli viesť k vzniku konfliktu záujmov s Poskytovateľom,
6. použije Dôverné informácie iba v súvislosti s plnením účelu tejto dohody,
7. obmedzí poskytnutie Dôverných informácií iba tým osobám, ktoré sú nevyhnutne potrebné na plnenie účelu tejto dohody.

**Čl. IV**

**Vyhlásenia a záväzky**

1. Príjemca sa zaväzuje chrániť poskytnuté Dôverné informácie, odovzdané a prijaté dokumenty a údaje pred odcudzením, stratou, zneužitím, neoprávneným kopírovaním a sprístupnením tretím osobám.
2. Na žiadosť Poskytovateľa sa Príjemca zaväzuje okamžite odovzdať Poskytovateľovi dokumenty a listinné podklady (a ich kópie), ktoré boli Príjemcovi poskytnuté, resp. sprístupnené na základe tejto dohody. Ak Poskytovateľ Príjemcu požiada, musia byť všetky materiály a dokumenty, ktoré Príjemca vypracoval na základe Dôverných informácií poskytnutých, resp. sprístupnených zo strany Poskytovateľa, zničené, bez zachovania kópií. Takéto zničenie materiálov a dokumentov potvrdí Príjemca Poskytovateľovi písomne.
3. V prípade, že súdny alebo vládny orgán bude od Príjemcu požadovať v zmysle platných právnych predpisov Slovenskej republiky zverejnenie akejkoľvek z Dôverných informácií, v takom prípade Príjemca okamžite zašle Poskytovateľovi oznámenie o akejkoľvek takejto požiadavke alebo žiadosti ešte predtým, než takéto Dôverné informácie poskytne. Príjemca sa zaväzuje konať v dobrej viere tak, aby zachoval dôvernú povahu Dôverných informácií.
4. V prípade porušenia povinností utajenia poskytnutých, resp. sprístupnených Dôverných informácií Príjemcom je Poskytovateľ oprávnený uplatniť právo na úhradu sankcie - zmluvnej pokuty vo výške 5 000,- EUR (slovom päťtisíc eur), a to za každé porušenie povinností zvlášť.
5. Tým nie je dotknuté právo nahradiť poškodenej strane škodu, prevyšujúcu výšku zmluvnej pokuty, v súlade  
   s platnými právnymi predpismi Slovenskej republiky.

**Čl. V**

**Mlčanlivosť a dôverné informácie**

1. Účastníci sa zaväzujú, že obchodné a technické informácie, ktoré im boli zverené zmluvným partnerom, nesprístupnia tretím osobám a nepoužijú tieto informácie pre iné účely, ako pre plnenie podmienok v súvislosti s plnením účelu tejto dohody, okrem plnenia povinností Objednávateľa ako povinnej osoby v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií).
2. Dôverné informácie odovzdané na základe tejto dohody budú podliehať podmienkam tejto dohody na dobu neurčitú, t. j. aj po uplynutí účinnosti tejto dohody.

**Čl. VI**

**Záverečné ustanovenia**

1. Táto dohoda sa uzatvára na dobu platnosti základnej Zmluvy.
2. Táto dohoda nadobúda platnosť dňom podpísania oboma účastníkmi a účinnosť dňom nasledujúcim po dni jej zverejnenia v Centrálnom registri zmlúv v súlade s § 47a zákona . 40/1964 Zb. Občiansky zákonník v znení neskorších predpisov.
3. Táto dohoda sa riadi ustanoveniami platných právnych predpisov Slovenskej republiky, najmä Obchodného zákonníka č. 513/1991 Zb. v platnom znení.
4. Akékoľvek zmeny a doplnky tejto dohody je možné vykonať len po vzájomnej dohode účastníkov vo forme písomných dodatkov.
5. Príjemca nesmie postúpiť túto dohodu, previesť alebo postúpiť žiadne právo alebo povinnosť z tejto dohody na tretiu osobu, a to bez ohľadu na právnu formu takejto transakcie, bez prechádzajúceho písomného súhlasu Poskytovateľa, pričom akékoľvek takéto postúpenie v rozpore s podmienkami tejto dohody bude neplatné  
   a neúčinné.
6. Akékoľvek ustanovenie tejto dohody, ktoré v čase podpisu tejto dohody je neplatné alebo nevykonateľné alebo sa takým stane, nemá vplyv na platnosť a účinnosť ostatných ustanovení tejto dohody. V takom prípade účastníci nahradia takéto neplatné ustanovenie takým platným a účinným ustanovením, ktoré sa svojim obsahom  
   a účelom najviac približuje pôvodnému ustanoveniu. Toto platí analogicky aj pre prípady, keď sa vyskytne zmluvná medzera, vyžadujúca si zmenu alebo doplnenie tejto dohody.
7. Dohoda bola vyhotovená v piatich rovnopisoch, pričom Príjemca dostane 2 vyhotovenia a Poskytovateľ 3 vyhotovenia.
8. Účastníci vyhlasujú, že si dohodu prečítali, s jej obsahom sa riadne a podrobne oboznámili, pričom všetky ustanovenia dohody sú im zrozumiteľné a dostatočne určitým spôsobom vyjadrujú slobodnú  
   a vážnu vôľu zmluvných strán, ktorá nebola prejavená ani v tiesni ani za nápadne nevýhodných podmienok  
   a ich spôsobilosť nie je ničím obmedzená, čo účastníci nižšie potvrdzujú svojimi podpismi.

V Bratislave, dňa .....................

za Poskytovateľa za Príjemcu

......................................... .........................................

Ing. Jaroslav Jánoš meno

generálny riaditeľ funkcia